Meddelelse om indledning af en antisubsidieprocedure vedrørende importen af visse ringmekanismer med oprindelse i Indien og Indonesien

(2001/C 147/03)

Kommissionen har modtaget en klage i henhold til artikel 10 i Rådets forordning (EF) nr. 2026/97(1) (i det følgende benævnt "grundforordningen"), hvori det hævdes, at visse importerede ringmekanismer med oprindelse i Indien og Indonesien (i det følgende benævnt "de pågældende lande") subsidieres, hvorved EF-erhvervsgrenen forvoldes væsentlig skade.

1. Klage

Klagen blev indgivet den 3. april 2001 af følgende producenter i Fællesskabet: Koloman Handler AG og Krause Ringbuchtechnik GmbH (i det følgende benævnt "klagerne"); disse selskaber tegner sig for en væsentlig del af produktionen af ringmekanismer i Fællesskabet, nemlig over 85 %.

2. Vare

Den vare, der påstås at være subsidieret, er ringmekanismer. De består af to rektangulære plader eller tråde af stål, hvortil der er fastgjort mindst fire halvringe af tråd af stål, og som holdes sammen af et dæksel af stål. De kan åbnes enten ved at trække i halvringene eller med en lille udløsningsmekanisme af stål, der er fastgjort til ringmekanismerne (i det følgende benævnt "den pågældende vare") med oprindelse i de pågældende lande, som i øjeblikket tariferes under KN-kode ex 8305 10 00. Denne KN-kode angives kun til orientering.

3. Påstand om subsidiering

Det hævdes, at producenterne af den pågældende vare fra Indien har draget fordel af en række subsidier ydet af Indiens regering. Disse subsidier er fordele, der indrømmes industrier i eksportforarbejdningszoner, en toldgodtgørelsesordning, en indkomstskattefritagelse og eksportfremmeordningen for investeringsgoder. Det samlede beløb, der ydes i subsidier som følge af disse ordninger, antages at være betydeligt.

Det påstås, at ovennævnte ordninger er subsidier, da de indebærer et finansielt bidrag fra Indiens regering og medfører en fordel for modtagerne, nemlig eksportørerne og producenterne af ringmekanismer. De påstås at være specifikke og derfor udligningsberettigede.

Det hævdes, at producenterne af den pågældende vare fra Indonesien har draget fordel af en række subsidier ydet af Indonesiens regering. Disse subsidier er BKPM-ordninger (Investeringskoordineringsstyrelsen), indkomstskattefaciliteter, specifikke skattebegunstigelser for integrerede økonomiske udviklingszoner og toldoplagszoner, rediskonterede lån fra Bank of Indonesia, fritagelse for importafgift på investeringsgoder og et totrins låneprogram. Det samlede beløb, der ydes i subsidier som følge af disse ordninger, antages at være betydeligt.

Det påstås, at ovennævnte ordninger er subsidier, da de indebærer et finansielt bidrag fra Indonesiens regering og medfører en fordel for modtagerne, nemlig eksportørerne og producenterne af ringmekanismer. De påstås at være specifikke og derfor udligningsberettigede.

4. Påstand om skade

Klageren har forelagt beviser for, at importen af den pågældende vare fra Indien og Indonesien er steget i absolutte tal og udtrykt i markedsandel.

Det påstås, at den importerede vares mængde og priser blandt andre konsekvenser har haft en negativ indvirkning på EF-erhvervsgrenens markedsandel, salgsmængder og priser, hvilket har haft betydelige negative følger for EF-erhvervsgrenens samlede resultater, finansielle situation og beskæftigelsessituation.

5. Procedure

Efter konsultationer i Det Rådgivende Udvalg og efter at have underrettet Indiens og Indonesiens regeringer og indbudt dem til konsultationer i overensstemmelse med artikel 10, stk. 9, i grundforordningen har Kommissionen fastslået, at klagen er indgivet af eller på vegne af erhvervsgrenen i Fællesskabet, og at der foreligger tilstrækkelige beviser til at begrunde indledningen af en procedure, og indleder en undersøgelse i henhold til artikel 10 i grundforordningen.

5.1. Procedure for fastsættelse af subsidiering og skade

Undersøgelsen vil fastslå, om den i punkt 2 beskrevne vare med oprindelse i Indien og Indonesien subsidieres, og om denne subsidiering har forvoldt skade.

a) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til eksportørerne og producenterne i Indien og Indonesien, til alle sammenslutninger af eksportører og producenter, til importørerne og til alle sammenslutninger af importører, som er nævnt i klagen, og til myndighederne i de pågældende eksportlande.

Under alle omstændigheder bør alle parter straks kontakte Kommissionen på telefax for at finde ud af, om de er anført i klagen, og om nødvendigt anmode om et spørgeskema inden for den frist, der er fastsat i denne meddelelses punkt 6, litra a), da fristen i denne meddelelses punkt 6, litra b), gælder for alle interesserede parter.

b) Indsamling af oplysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentation herfor skal være Kommissionen i hænde inden for den frist, der er fastsat i denne meddelelses punkt 6, litra b).

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i punkt 6, litra c).

5.2. Procedure for vurderingen af Fællesskabets interesser

Hvis påstanden om, at der forekommer subsidiering og forvoldes væsentlig skade som følge heraf, bekræftes, vil der i overensstemmelse med artikel 31 i grundforordningen blive truffet en afgørelse om, hvorvidt det ikke vil stride mod Fællesskabets interesser at indføre antisubsidieforanstaltninger. Erhvervsgrenen i Fællesskabet, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og stille oplysninger til rådighed for Kommissionen inden for den frist, der er fastsat i denne meddelelses punkt 6, litra b), hvis de dokumenterer, at der er en objektiv forbindelse mellem deres aktiviteter og den pågældende vare. Det skal bemærkes, at der kun vil blive taget hensyn til oplysninger, der indgives i henhold til artikel 31, hvis de på indgivelsestidspunktet støttes med faktuelle oplysninger.

6. Frister

a) For anmodning om et spørgeskema

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

b) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen.

c) Høringer

Interesserede parter kan også anmode om at blive hørt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B og C

TERV - 0/13

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex 21877 COMEU B.

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 28 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

9. Tidsfrist for undersøgelsen

Undersøgelsen vil i henhold til artikel 11, stk. 9, i grundforordningen blive afsluttet senest 13 måneder efter offentliggørelsen af denne meddelelse i De Europæiske Fællesskabers Tidende. I henhold til artikel 12, stk. 1, i grundforordningen kan midlertidige foranstaltninger senest indføres ni måneder efter offentliggørelsen af denne meddelelse i De Europæiske Fællesskabers Tidende.

(1) EFT L 288 af 21.10.1997, s. 1.